text: 11. ΒΑΣΙΛΙΚΟΝ ΔΙΑΤΑΓΜΑ της 20 Μαΐου/29 Ιουλ. 1949 Περί τηρήσεως νηολογίων ωρισμένων κατηγοριών αλιευτικών πλοιαρίων υπό των προϊσταμένων Λιμενικών Σταθμών. Έχοντες υπ’ όψιν τας διατάξεις του άρθρ. 5 του Ν.Δ. 572/1948 «περί ναυτικής υποθήκης και ενεχύρου επί των αλιευτικών και σπογγαλιευτικών πλοίων και πλοιαρίων προς εξασφάλισιν των υπό της Αγροτικής Τραπέζης της Ελλάδος χορηγουμένων αλιευτικών δανείων», προτάσει του Ημετέρου επί της Εμπορικής Ναυτιλίας Υπουργού, απεφασίσαμεν και διατάσσομεν: Άρθρον μόνον.-Επιτρέπομεν την υπό των προϊσταμένων των Λιμενικών Σταθμών, 1)Αιγίου, 2)Αγίου Νικολάου, 3)Κύμης, 4)Θήρας, 5)Καρύστου, 6)Κορίνθου, 7)Μεσολογγίου, 8)Ν. Μουδανιών, 9)Πάρου, 10)Ρεθύμνης, 11)Καρλόβασι Σάμου, 12)Ληξουρίου, 13)Νάξου, όπου υφίστανται Υποκαταστήματα της Αγροτικής Τραπέζης τήρησιν νηολογίων αλιευτικών και σπογγαλιευτικών πλοιαρίων συμφώνως προς τας διατάξεις του ανωτέρω Ν.Δ. 572/1948 δια την εγγραφήν των υπέρ της Αγροτικής Τραπέζης της Ελλάδος συνιστωμένων Ναυτικών Ενεχύρων προς εξασφάλισιν των παρ’ αυτής χορηγουμένων εις τα ανωτέρω πλοιάρια δανείων. 